บูพาสวนน้ำท่วมเบี้ยโต20%
แม้ลูกค้ารายย่อยหาย10%มั่นใจปีนี้ยอดขาย1.5พันล.
29 ต.ค. 2565

แม้ลูกค้ารายย่อยหาย10%มั่นใจปีนี้ยอดขาย1.5พันล.
บูพามั่นใจปีนี้ได้เบี้ยตามเป้า โต 20% สวนทางน้ำท่วมทำลูกค้ารายย่อยหายไป 10%
นายแอนดริว วอง กรรมการผู้จัดการ บริษัท บูพาประกันสุขภาพ (ประเทศไทย) เปิดเผยว่า ปีนี้มั่นใจว่าบริษัทจะสามารถทำยอดขายประกันสุขภาพได้ตามเป้าหมายที่วางไว้ 1,500 ล้านบาท เพิ่มขึ้น 20% จากปี 2553 เนื่องจากประชาชนสนใจซื้อประกันสุขภาพเพิ่มขึ้น ทั้งประกันกลุ่มที่องค์กรต่างๆ ซื้อให้กับพนักงาน และประชาชนทั่วไปที่ซื้อประกันด้วยตัวเอง เพราะต้องการเข้ารับการรักษาในโรงพยาบาลเอกชน
สำหรับน้ำท่วมช่วงที่ผ่านมาบริษัทได้ช่วยเหลือผู้ประสบภัยน้ำท่วมด้วยการบริจาคสิ่งของผ่านสภากาชาดไทย 
“แม้ช่วงน้ำท่วมจะทำให้เราต้องปิดสาขาไป 2 แห่ง ลูกค้าหายไปประมาณ 10% แต่ก็ยังไม่กระทบต่อภาพรวม เนื่องจากก่อนหน้านั้นได้มียอดขายเข้ามามากเกินเป้าหมายที่วางไว้ ทั้งลูกค้าประกันกลุ่มที่โตเกินเป้าหมาย 10% และลูกค้ารายบุคคลโตเกินเป้าหมาย 5% ซึ่งเป็นผลจากการออกโฆษณาและการเปิดช่องทางการขายผ่านโทรศัพท์ในหัวเมืองใหญ่ๆ” นายวอง กล่าว
นอกจากนี้ เดือน ธ.ค.ที่จะถึงนี้คาดว่าเป็นช่วงที่ประชาชนจะสนใจเข้ามาซื้อประกันสุขภาพมากขึ้น เพราะเห็นความสำคัญของความคุ้มครองหลังจากประสบปัญหาน้ำท่วม จะทำให้ชดเชยยอดขายที่หายไปในช่วงน้ำท่วมได้ ส่วนประกันกลุ่มไม่ได้รับผลกระทบจากน้ำท่วมครั้งนี้ เพราะเป็นสวัสดิการที่องค์กรจัดให้กับพนักงานที่จะยังคงทำต่อเนื่อง
นายวอง กล่าวว่า ส่วนการเรียกร้องค่าสินไหมทดแทนหลังจากน้ำลดยังไม่มีปริมาณที่เพิ่มขึ้นมากนัก แต่ต้องเฝ้าดูหลังน้ำลดว่าจะมีโรคระบาดตามมาหรือไม่ ซึ่งกระทรวงสาธารณสุขได้ประกาศว่าอาจจะมีโรคไข้เลือดออกและโรคฉี่หนูตามมา แต่ปัจจุบันจากสถิติการเข้ารับการรักษาของลูกค้ายังไม่มีการป่วยเป็นโรคดังกล่าว
อย่างไรก็ตาม บริษัทได้เตรียมแผนรับมือโรคระบาดในไทย โดยเตรียมสำนักงานสำรองในการทำงานให้บริการลูกค้าไม่สะดุด และตกลงกับโรงพยาบาลในเครือว่าบริษัทมีเงินจ่ายค่าสินไหมอย่างแน่นอนเพื่อให้โรงพยาบาลรับลูกค้าของบริษัทอย่างไม่
ปัจจุบัน บริษัทมีลูกค้าที่เป็นสมาชิกประกันกลุ่มจำนวน 2.3 แสนราย และ ลูกค้าประกันรายบุคคล 3.5 หมื่นราย แต่ในด้านเบี้ยประกันภัยแล้วจะมีสัดส่วนใกล้เคียงกัน เพราะเบี้ยประกันรายบุคคลจะสูงกว่าประกันกลุ่ม ซึ่งกรมธรรม์ที่ขายดีในขณะนี้นี้คือ แบบประกันที่เป็นผู้ป่วยใน เบี้ยประกันเริ่มต้นที่ 6,000 บาทต่อปี จะคุ้มครองค่าห้อง 2,000 บาท และผลประโยชน์ในการรักษารวม 2 แสนบาท